赭山分韻得成葉字  其一
作者：張孝祥
朝代：宋

paragraphs: 昨日一尺雪，今朝十分晴。
杲日上積雪，光若虹氣升。
江平鏡新磨，地迥玉琢成。
赭山有令色，令我白眼青。
借馬屋東家，喚客踏層冰。
冒貂挾裘茸，石路五里平。
竹樹紛掩冉，珠幢間霓旌。
野僧不慣客，倉皇門前迎。
屋古少完壁，堂虛有危登。
石上迹宛宛，山腰塔亭亭。
劫火偶不燒，百年費支撐。
我有一尊酒，高處得細傾。
諒非無事飲，憂國空含情。
長歌眇寥廓，歸路已戴星。